‘Seksrabbi’ in hofEliezer Berland in die hof. Foto: ANA Berland het by monde van sy regsverteenwoordiger aan die hof gesê hy is nie “aanspreeklik” om na sy tuisland terug te keer en op die aanklagte teen hom tereg te staan nie. Themba Langa het aan die hof gesê Berland moet nie uitgelewer word nie omdat daar geen uitleweringsooreenkoms tussen Suid-Afrika en Israel is nie. Berland, wat die leier van die Shuvu Bonim Hassidic-sekte in Jerusalem is, het glo in 2012 uit Israel gevlug nadat vroue in sy bediening beweer het dat hy hulle seksueel misbruik het. Hy is twee weke gelede in Suid-Afrika vasgetrek. Deon Barnard, die staatsaanklaer, het gedeeltes uit die Wet op Uitlewering aan die hof oorhandig. Barnard het ook verwys na ŉ artikel waarin daar berig word dat Interpol ŉ uitleweringsversoek vir Berland op 4 Februarie ontvang het, asook ŉ lasbrief vir sy inhegtenisneming wat op 7 April gekanselleer is. Die staatsaanklaer het ook ŉ kopie van ŉ uitleweringsversoek, wat deur die ministerie van justisie in Israel aan die departement van justisie in Suid-Afrika gestuur is, aan die hof oorhandig. Volgens Barnard moes die hof besluit of Berland aanspreeklik is om aan Israel uitgelewer te word en of daar genoeg bewyse vir vervolging in Israel is. Langa het egter volgehou Berland is nié aanspreeklik om terug te keer na Israel nie aangesien Israel en Suid-Afrika nie ŉ uitleweringsooreenkoms het nie. Berland se voormalige regsverteenwoordigers het die hof vroeër ingelig dat hulle hom nie meer sal verteenwoordig nie. Sy vrou was ook Woensdag in die hof vergesel van nog ŉ vrou. Hulle het in die hof gesit en uit gebedsboeke gelees. In die galery was drie mans wat glo deel van Berland se bediening is. Die verhoor duur voort.